
บทคัดย่อ
ภาวะโลกร้อนที่รุนแรงมากขึ้นทำให้การตรวจวัดก๊าซเรือนกระจกเพื่อกำหนดทิศทางและการจัดการที่เหมาะสม เป็นสิ่งสำคัญและเร่งด่วนต่อโลก โดยเฉพาะก๊าซมีเทนที่แม้จะสลายตัวได้เร็ว แต่สามารถดักจับความร้อนได้มากกว่าก๊าซคาร์บอนไดออกไซด์สูงถึง 28 เท่า ในปัจจุบันการตรวจวัดก๊าซมีเทนด้วยดาวเทียม เช่น Sentinel-5P ที่แม้จะใช้เวลาการอัปเดตข้อมูลเพียง 1 วัน แต่มีความละเอียดเชิงพื้นที่ต่ำถึง 5-15 กิโลเมตร ทำให้ไม่สามารถตรวจสอบการรั่วไหลและระบุแหล่งกำเนิดของมีเทนได้อย่างถูกต้องและมีประสิทธิภาพ ส่งผลให้ความน่าเชื่อถือของข้อมูลน้อยลงและไม่สามารถนำไปใช้งานได้จริง MethSense จึงถูกพัฒนาขึ้นเพื่อแก้ไขข้อจำกัดนี้ด้วย Reparameterized Symbolic Regression ซึ่งเป็น Machine Learning ประสิทธิภาพสูงที่ให้ความสำคัญกับความโปร่งใสและไว้ใจได้ มาใช้ในการหาความสัมพันธ์ของอัตราการปล่อยก๊าซมีเทนกับ Spectral Information ของภาพถ่ายดาวเทียมความละเอียดสูง ได้แก่ Sentinel-2, Landsat-8 และ Landsat-9 ผลการทดลองแสดงถึงโมเดลที่มีประสิทธิภาพที่มีค่า Negative Log Likelihood เพียง 8.269 และมีความละเอียดเชิงพื้นที่ถึง 10 เมตร คณะผู้จัดทำเชื่อว่า MethSense จะมีความสำคัญต่อการติดตามและจัดการการเปลี่ยนแปลงสภาพภูมิอากาศ ด้วยข้อมูลที่แม่นยำนี้จะเป็นตัวช่วยสนับสนุนการตัดสินใจ การออกแบบนโยบายและกลยุทธ์ด้านสิ่งแวดล้อมได้อย่างมีศักยภาพมากยิ่งขึ้น สามารถลดและป้องกันภาวะโลกร้อนได้อย่างมีประสิทธิภาพ และช่วยขับเคลื่อนความยั่งยืนในระยะยาว

บทนำ
ในช่วงทศวรรษที่ผ่านมา โลกกำลังเผชิญกับวิกฤตการเปลี่ยนแปลงสภาพภูมิอากาศอย่างรุนแรง ซึ่งส่งผลกระทบอย่างลึกซึ้งต่อทั้งสิ่งแวดล้อม เศรษฐกิจ และสังคมมนุษย์ (NASA, 2022) หนึ่งในสาเหตุสำคัญคือการสะสมของก๊าซเรือนกระจก โดยเฉพาะก๊าซมีเทน (CH4) ซึ่งแม้จะมีปริมาณน้อยกว่าคาร์บอนไดออกไซด์ แต่กลับมีศักยภาพในการกักเก็บความร้อนมากกว่าถึง 28 เท่าในช่วงเวลา 100 ปี (Saunois et al., 2020) อีกทั้งมีอายุในชั้นบรรยากาศสั้นกว่าก๊าซชนิดอื่น จึงเป็นเป้าหมายที่มีศักยภาพในการลดภาวะโลกร้อนอย่างเร่งด่วนและเห็นผลในระยะสั้น (NASA, n.d.)
การตรวจวัดก๊าซมีเทนจากอวกาศกำลังกลายเป็นเครื่องมือสำคัญสำหรับการติดตามและบริหารจัดการการปล่อยมลพิษอย่างมีประสิทธิภาพ อย่างไรก็ตาม เทคโนโลยีดาวเทียมในปัจจุบันยังมีข้อจำกัด เช่น Sentinel-2 แม้จะให้ภาพถ่ายที่มีความละเอียดสูงถึง 10 เมตร แต่ไม่สามารถตรวจวัดก๊าซมีเทนได้โดยตรง ขณะที่ TROPOMI บน Sentinel-5P แม้สามารถวัดมีเทนได้โดยตรง แต่กลับมีความละเอียดเชิงพื้นที่ต่ำเพียง 5-15 กิโลเมตร ทำให้ไม่สามารถระบุแหล่งกำเนิดได้อย่างแม่นยำ ปัญหาดังกล่าวจึงนำมาสู่โอกาสในการพัฒนาแนวทางใหม่ที่ผสานศักยภาพของเทคโนโลยีต่าง ๆ เข้าด้วยกัน โครงงานนี้จึงเสนอการประยุกต์ใช้เทคนิค Symbolic Regression เพื่อเชื่อมโยงข้อมูลจากดาวเทียมหลายประเภทเข้าด้วยกัน สร้างแบบจำลองการปล่อยมีเทนที่มีความละเอียดสูงทั้งเชิงพื้นที่และเชิงเวลา ด้วยสมการทางคณิตศาสตร์ที่สามารถตีความได้อย่างชัดเจน
โครงงานนี้มีวัตถุประสงค์เพื่อพัฒนาระบบคาดการณ์ความเข้มข้นก๊าซมีเทนที่มีความแม่นยำสูง โดยใช้ภาพถ่ายดาวเทียมร่วมกับเทคนิค Symbolic Regression ซึ่งมีความละเอียดเชิงพื้นที่สูงและสามารถอัปเดตข้อมูลได้อย่างต่อเนื่อง เพื่อติดตามการเปลี่ยนแปลงของก๊าซมีเทนได้อย่างมีประสิทธิภาพ สนับสนุนการเฝ้าระวัง การปรับปรุงนโยบาย และการตัดสินใจด้านสิ่งแวดล้อมอย่างมีข้อมูลรองรับ
วิธีการดำเนินงาน
ระบบ MethSense ใช้เทคโนโลยีการวิเคราะห์ภาพถ่ายดาวเทียมด้วยปัญญาประดิษฐ์เพื่อตรวจจับและติดตามการรั่วไหลของก๊าซมีเทนจากแหล่งอุตสาหกรรม โดยมีกระบวนการทำงานดังนี้
การเก็บรวบรวมและเตรียมข้อมูล
การศึกษาเริ่มต้นด้วยการเตรียมชุดข้อมูลพลูมมีเทนจาก Carbon Mapper ตั้งแต่ปี 2016-2024 ในรูปแบบ DataFrame โดยคัดเลือกคุณลักษณะที่สำคัญ ได้แก่ plume_id, plume_latitude, plume_longitude, datetime, gas, emission_auto และ emission_uncertainty_auto พร้อมกรองเฉพาะพลูมมีเทนและกำจัดแถวที่มีค่าสูญหายเพื่อรักษาความสมบูรณ์ของข้อมูล จากนั้นสร้างดัชนีเชิงพื้นที่ด้วยระบบ H3 ที่ความละเอียดระดับ 7 (พื้นที่ประมาณ 5.16 ตารางกิโลเมตรต่อเซลล์) และแบ่งชุดข้อมูลเป็นชุดฝึก ตรวจสอบ และทดสอบในสัดส่วน 80:10:10 โดยสุ่มกำหนดเซลล์ H3 ให้กับแต่ละชุดย่อย ซึ่งการแบ่งข้อมูลตามพื้นที่ทางภูมิศาสตร์แบบนี้ช่วยป้องกันปัญหา Data Leakage และทำให้การประเมินประสิทธิภาพของโมเดลมีความน่าเชื่อถือมากขึ้น
การสร้างโมเดล Symbolic Regression
ระบบ MethSense ใช้เทคนิค Symbolic Regression ผ่านไลบรารี PySR เพื่อสร้างแบบจำลองที่แม่นยำในการตรวจจับการรั่วไหลของก๊าซมีเทนจากภาพถ่ายดาวเทียม Sentinel-2, Landsat-8 และ Landsat-9 โดยประยุกต์ใช้ Reparameterization Trick ให้โมเดลเรียนรู้ทั้งค่าเฉลี่ย (μ) และส่วนเบี่ยงเบนมาตรฐาน (σ) ของการแจกแจงแบบ Gaussian ซึ่งถูกเข้ารหัสร่วมกันเป็นค่าทำนายเดียวด้วย Cantor Pairing Function แล้วถอดกลับมาใช้ในฟังก์ชันการสูญเสียแบบ Negative Log-Likelihood (NLL) โมเดลค้นหาฟังก์ชันหลักสองฟังก์ชันพร้อมกัน คือ f(x) ที่แปลงข้อมูลการสะท้อนแสงจากดาวเทียมเป็นสัญญาณที่เกี่ยวข้องกับก๊าซมีเทน และ g(x) ที่ควบคุมความแปรปรวนของการทำนาย โดยค่าเฉลี่ย (μ) ถูกจำลองด้วยสมการที่คล้ายจลนศาสตร์ Michaelis-Menten เพื่อสะท้อนปรากฏการณ์การอิ่มตัวของสัญญาณ ขณะที่ส่วนเบี่ยงเบนมาตรฐาน (σ) ถูกกำหนดให้เป็นสัดส่วนกับค่าเฉลี่ย เพื่อให้ความไม่แน่นอนขึ้นอยู่กับข้อมูลอินพุต
การค้นหาพารามิเตอร์ที่เหมาะสมดำเนินการแบบลำดับขั้น (sequential tuning) ครอบคลุมพารามิเตอร์ 7 ประเภท ได้แก่ populations, population_size, topn, weight_optimize, weight_randomize, crossover_probability และ max_complexity โดยกำหนดโครงสร้างสมการผ่าน TemplateExpressionSpec ที่ใช้ตัวแปรนำเข้าเป็นช่วงคลื่น 13 ช่วงจากภาพดาวเทียม Sentinel-2 และใช้ตัวดำเนินการทั้งแบบ binary (+, -, *, /, ^, min, max, ratio, normd) และ unary (abs, exp, log, erf, erfc, relu) เลือกใช้ Gaussian Negative Log-Likelihood เป็นฟังก์ชันการสูญเสีย พร้อมกำหนดเงื่อนไขการหยุดเมื่อพบสมการที่มีค่าความผิดพลาดต่ำกว่า 30 และความซับซ้อนไม่เกิน 200 หรือเมื่อใช้เวลาเกิน 72 ชั่วโมง
การฝึกโมเดล
เนื่องจากแบบจำลอง PySR ต้องการทรัพยากรการประมวลผลสูง จึงเลือกดำเนินการฝึกบน Google Cloud Console โดยใช้ VM instance ประเภท e2-highcpu-4 (4 vCPUs, 4 GB RAM) ที่ภูมิภาค asia-southeast1 (Singapore) ซึ่งเน้นประสิทธิภาพของ CPU เหมาะกับอัลกอริทึม Symbolic Regression ที่ต้องการการประมวลผลทางคณิตศาสตร์สูงและการค้นหาสมการในพื้นที่ขนาดใหญ่ ทำให้ระบบสามารถค้นพบสมการที่แสดงความสัมพันธ์ระหว่างค่าการสะท้อนแสงในช่วงคลื่นต่าง ๆ กับความเข้มข้นของก๊าซมีเทนในบรรยากาศได้อย่างแม่นยำ
ผลและอภิปรายผล
การเก็บและเตรียมข้อมูลพลูมมีเทนจาก Carbon Mapper ให้ชุดข้อมูลที่มีความสมบูรณ์ 100% หลังการกรอง โดยไม่มีค่าสูญหายหรือข้อมูลไม่ครบถ้วน ซึ่งเป็นปัจจัยพื้นฐานสำคัญต่อความน่าเชื่อถือของผลการวิเคราะห์ (Wang et al., 2020) การสร้างดัชนีเชิงพื้นที่ด้วยระบบ H3 ระดับ 7 และการแบ่งข้อมูลแบบสุ่มตามเซลล์ในสัดส่วน 80:10:10 ช่วยแยกข้อมูลทางภูมิศาสตร์อย่างชัดเจน ป้องกัน spatial data leakage (Meyer et al., 2018) และทำให้แบบจำลองสามารถประเมินผลในพื้นที่ใหม่ได้อย่างน่าเชื่อถือ
จากการปรับแต่งพารามิเตอร์ทั้ง 7 ประเภทของแบบจำลอง PySR พบว่าค่าที่เหมาะสมที่สุด ได้แก่ populations = 25, population_size = 100, topn = 20, weight_optimize = 1, weight_randomize = 0.1, crossover_probability = 0.2 และ max_complexity = 200 โดยค่าความผิดพลาด (loss) อยู่ในช่วงแคบระหว่าง 8.304 ถึง 8.370 สะท้อนถึงความเสถียรและความน่าเชื่อถือของกระบวนการค้นหาสมการเชิงสัญลักษณ์ (Schmidt & Lipson, 2009) ดังแสดงในตารางที่ 1
ตารางที่ 1 ผลการค้นหาค่าพารามิเตอร์ที่เหมาะสมที่สุดสำหรับแบบจำลอง PySR
	พารามิเตอร์
	ค่าที่เหมาะสมที่สุด
	ค่าความผิดพลาด (NLL)

	populations
	25
	8.322

	population_size
	100
	8.324

	topn
	20
	8.304

	weight_optimize
	1
	-

	weight_randomize
	0.1
	-

	crossover_probability
	0.2
	-

	max_complexity
	200
	-



แบบจำลองที่ดีที่สุดที่ค้นพบมีค่า Negative Log Likelihood เท่ากับ 8.269 ระดับความซับซ้อน (Complexity) เท่ากับ 155 ค่าพารามิเตอร์เริ่มต้น (U₀) เท่ากับ 23.058 และมีความละเอียดเชิงพื้นที่ถึง 10 เมตร ซึ่งถือเป็นผลลัพธ์ที่สมดุลระหว่างความแม่นยำและความสามารถในการตีความ เมื่อทำการวิเคราะห์และแยกองค์ประกอบของสมการ (Deconstruction) ตามหลักการทางกายภาพของการสำรวจระยะไกล (Remote Sensing) พบว่าแบบจำลองที่ PySR ค้นพบสะท้อนหลักการทำงานของเทคนิค Differential Optical Absorption Spectroscopy (DOAS) ซึ่งเป็นวิธีมาตรฐานในการตรวจวัดก๊าซในชั้นบรรยากาศจากดาวเทียม โดยฟังก์ชัน f ทำหน้าที่เสมือนไปป์ไลน์การประมวลผลสัญญาณหลายขั้นตอนเพื่อแยกและขยายสัญญาณการดูดกลืนของมีเทน ผ่านการสร้างสัญญาณอ้างอิงจากย่านคลื่นที่ไม่มีการดูดกลืน การปรับแก้ผลกระทบจากบรรยากาศและเรขาคณิต ซึ่งสอดคล้องกับงานวิจัยของ Varon et al. (2021) ขณะที่ฟังก์ชัน g ทำหน้าที่ประมาณค่าความไม่แน่นอนของการวัด โดยพิจารณาปัจจัยรบกวนหลัก เช่น ความสว่างของภาพและปริมาณเมฆปกคลุม
ผลลัพธ์นี้แสดงให้เห็นว่า PySR ไม่เพียงสามารถสร้างแบบจำลองที่แม่นยำ แต่ยังสะท้อนกลไกทางฟิสิกส์และเคมีของการดูดกลืนมีเทนในบรรยากาศได้อย่างมีนัยสำคัญ (Udrescu & Tegmark, 2020) ซึ่งเป็นจุดแข็งเหนือแบบจำลอง machine learning ทั่วไปที่เน้นผลลัพธ์มากกว่าความเข้าใจเชิงกลไก อย่างไรก็ตาม ความซับซ้อนของสมการอาจเป็นข้อจำกัดในบริบทการใช้งานจริงที่ต้องการความเรียบง่ายและการตีความที่ชัดเจน ซึ่งในอนาคตอาจแก้ไขได้ด้วยเทคนิคการลดความซับซ้อนของโมเดล เช่น regularization, pruning หรือ symbolic distillation เพื่อให้ได้สมการที่สมดุลระหว่างความแม่นยำและความสามารถในการตีความ
สรุปผล
ระบบ MethSense สามารถพัฒนาแบบจำลอง Symbolic Regression ด้วยไลบรารี PySR ที่ตรวจจับความเข้มข้นของก๊าซมีเทนจากภาพถ่ายดาวเทียมได้อย่างแม่นยำ โดยชุดข้อมูลจาก Carbon Mapper ที่มีความสมบูรณ์ 100% ร่วมกับการสร้างดัชนีเชิงพื้นที่ด้วยระบบ H3 ระดับ 7 และการแบ่งข้อมูลในสัดส่วน 80:10:10 เป็นรากฐานสำคัญของแบบจำลอง แบบจำลองที่ดีที่สุดมีค่า Negative Log Likelihood เท่ากับ 8.269 ความซับซ้อน 155 และความละเอียดเชิงพื้นที่ 10 เมตร ซึ่งเมื่อวิเคราะห์แล้วพบว่าสอดคล้องกับหลักการ DOAS ในการตรวจวัดก๊าซในชั้นบรรยากาศ ระบบ MethSense จึงมีศักยภาพในการเป็นเครื่องมือเฝ้าระวังและตรวจจับการรั่วไหลของก๊าซเรือนกระจกได้อย่างแม่นยำและทันท่วงที สนับสนุนการตัดสินใจเชิงนโยบายด้านสิ่งแวดล้อมและการขับเคลื่อนความยั่งยืนในระยะยาว
ข้อเสนอแนะ: ควรทดสอบแบบจำลองกับข้อมูลจากดาวเทียมดวงอื่นและเซ็นเซอร์หลากหลายแหล่ง รวมถึงปัจจัยสิ่งแวดล้อม เช่น อุณหภูมิ ความชื้น และความเร็วลม เพื่อเพิ่มความแม่นยำและความครอบคลุม ควรสำรวจพารามิเตอร์และตัวดำเนินการทางคณิตศาสตร์ชุดใหม่ของ PySR รวมถึงการตีความองค์ประกอบของสมการในเชิงฟิสิกส์และเคมีเพิ่มเติม เพื่อเสริมความน่าเชื่อถือทางวิทยาศาสตร์ให้กับแบบจำลอง

